Europos Parlamento rezoliucija dėl Irano



Oficialusis leidinys 314 E , 21/12/2006 p. 0379 - 0384



P6_TA(2006)0503 Iranas Europos Parlamento rezoliucija dėl Irano Europos Parlamentas, - atsižvelgdamas į savo ankstesnes rezoliucijas dėl Irano, ypač susijusias su žmogaus teisėmis, - atsižvelgdamas į Jungtinių Tautų Visuotinę žmogaus teisių deklaraciją, Tarptautinį pilietinių ir politinių teisių paktą, Tarptautinį ekonominių, socialinių ir kultūrinių teisių paktą ir bei JT Vaiko teisių konvenciją, prie kurių visų Iranas yra prisijungęs, - atsižvelgdamas į ES ir Irano dialogą žmogaus teisių klausimais, - atsižvelgdamas į 2006 m. spalio 17 d. Tarybos priimtą ES aštuntąjį metinį pranešimą apie žmogaus teises (2006 m.), - atsižvelgdamas į ES pirmininkaujančios valstybės narės 2005 m. gruodžio 20 d. pareiškimą dėl ES ir Irano dialogo žmogaus teisių klausimais, - atsižvelgdamas į Tarybos 2006 m. balandžio 10- 11 d., gegužės 15- 16 d. ir liepos 17 d. išvadas, Tarybos 2006 m. liepos 26 d. pareiškimą dėl išraiškos laisvės, Tarybos 2006 m. gegužės 5 d. pareiškimą dėl žmogaus teisių Irane, Tarybos 2006 m. rugpjūčio 24 d. pareiškimą dėl Akbar Mohammadi mirties ir Manouchehr Mohammadi įkalinimo bei Tarybos 2006 m. spalio 5 d. pareiškimą dėl spaudos laisvės, - atsižvelgdamas į Darbo tvarkos taisyklių 115 straipsnio 5 dalį, Bendra padėtis A. kadangi, nepaisant daugelio Irano valdžios institucijų įsipareigojimų skatinti visuotines vertybes, per pastaruosius metus pilietinių teisių ir politinių laisvių padėtis Irane pablogėjo, ypač po 2005 m. birželio mėn. vykusių prezidento rinkimų, B. kadangi Iranas pagal įvairius tarptautinius žmogaus teisių ir pagrindinių laisvių apsaugos susitarimus įsipareigojo skatinti ir ginti žmogaus teises ir pagrindines laisves, Politiniai kaliniai C. kadangi Irano valdžios institucijos paskelbė, kad teisinių institucijų pateiktoje ataskaitoje yra detalių žmogaus teisių pažeidimų įrodymų, įskaitant kankinimus ir netinkamą elgesį su kaliniais ir sulaikytaisiais kalėjimuose ir sulaikymo centruose, tačiau taip pat patvirtino, kad buvo imtasi priemonių nustatytoms problemoms spręsti, D. kadangi be kalinių kankinimo ir netinkamo elgesio su jais vis dar plačiai paplitęs kalinimas vienutėje, slaptas sulaikymas, žiaurios, nežmoniškos ir žeminančios bausmės bei valstybės veikėjų nebaudžiamumas, E. nerimaudamas dėl to, kad Prezidentas M. Ahmadinejad 2006 m. rugpjūčio mėn. paskelbė Žmogaus teisių apsaugos centrą (ŽTAC), kurio viena iš įkūrėjų - 2003 m. Nobelio taikos premijos laureatė Shirin Ebadi, ir kuris užtikrino nemokamą teisinę Zahra Kazemi, Akbar Ganji ir Abdoulfatah Soltani gynybą, neteisėta organizacija, o Vidaus reikalų ministerija persekiojimu grasino asmenims, tęsiantiems savo veiklą, Nepilnamečių pažeidėjų teisinis persekiojimas F. labai nerimaudamas dėl dažnėjančių pranešimų apie mirties nuosprendžius ir mirties bausmės vykdymą nepilnamečiams pažeidėjams ir pabrėždamas, kad Irane įvykdoma daugiausia mirties bausmių nepilnamečiams visame pasaulyje, Mažumų teisės G. kadangi kai kurios mažumų teisės yra įtvirtintos Irano konstitucijoje, pvz., mažumų teisė į jų kalbą, bet paprastai praktikoje šiomis teisėmis neįmanoma naudotis; kadangi pastaraisiais mėnesiais mažumų grupės rengė demonstracijas, kuriose ragino leisti naudotis šiomis teisėmis, o dėl to buvo įkalinta nemažai dalyvių, H. kadangi didžiausia etninė Irano mažuma azerai 2006 m. gegužės mėn. buvo atvirai įžeisti valstybei priklausančiame dienraštyje išspausdintų karikatūrų; kadangi kitos mažumos toliau diskriminuojamos ir persekiojamos dėl savo religinės ar etninės kilmės, pvz., kurdai ir Khuzestano provincijos, kurioje daugiausia gyvena arabų tautos, sostinės Ahwazo apylinkių gyventojai, kurie, pvz., buvo iškeldinti iš savo kaimų, o dalis jų buvo įkalinta arba nuteista mirties bausme, kaip praneša JT Specialusis pranešėjas tinkamo būsto klausimais Miloon Kothari, Religijos laisvė I. kadangi be islamo tik zoroastrizmas, krikščionybė ir judaizmas yra teisėtai pripažintos religijos, o išpažįstantys nepripažintas religijas, pvz., bahai ar sufiai, yra diskriminuojami ir žiauriai persekiojami; kadangi ypač bahai negali išpažinti savo religijos, be to, iš jų atimamos visos pilietinės teisės, pvz., teisės į turtą ir aukštojo išsilavinimo galimybė, J. kadangi pavojus kyla net Irano teokratiniam režimui nepritariantiems dvasininkams, kaip matyti iš ajatolos Sayed Bouroujerdi ir jo šalininkų suėmimo 2006 m. spalio mėn. ir kalinimo iki šiol, Spaudos laisvė K. ypač nerimaudamas dėl dažnėjančių pranešimų apie neteisėtus žurnalistų, interneto žurnalistų ir internetinių dienoraščių autorių sulaikymus ir grasinimus jiems; kadangi pagal turimas žinias nuo metų pradžios buvo sulaikyta mažiausiai 16 žurnalistų, todėl Iranas patenka tarp tų pasaulio šalių, kuriose labiausiai persekiojami žurnalistai, ir nerimaudamas dėl griežtų priemonių, kurių Irane buvo imtasi prieš spaudos laisvę - uždaryti iš esmės visi kritikuojantys laikraščiai ir interneto žurnalai ir persekiojami žurnalistų šeimos nariai, žurnalistams uždrausta keliauti ir konfiskuotos palydovinės antenos, L. kadangi, anot pranešimų, Irano valdžia vis dažniau tikrina interneto tinklalapius, blokuoja prieigą prie keleto dešimčių interneto publikacijų ir politinių, socialinių bei kultūrinių tinklalapių; kadangi, neleisdamos laisvai naudotis internetu, Irano valdžios institucijos suvaržo vienintelę Irano visuomenės galimybę susipažinti su necenzūruota informacija, Moterų teisės M. kadangi Iranas vis dar nepasirašė Konvencijos dėl visų formų moterų diskriminacijos panaikinimo, N. kadangi demonstracijos dėl teisės reformų, kuriomis turėtų būti panaikinta moterų diskriminacija, buvo sužlugdytos, o jų dalyviai suimti, nors vėliau ir paleisti, Kitų teisių pažeidimai O. kadangi 2006 m. rugsėjo mėn. prezidentas Mahmoud Ahmadinejad atvirai kvietė atsikratyti liberalių ir pasaulietiškų universitetų dėstytojų, o Irano vyriausybė vis dažniau trukdo universiteto studentams tęsti studijas, nepaisydama to, kad jie išlaikė sunkius stojamuosius egzaminus, ir kadangi per pastaruosius metus teismai teisė ir nuteisė kalėti, skyrė pinigines baudas ar plakimo bausmes daugybei studentų, P. kadangi žmonės vis dar kalinami ir kartais vis dar vykdoma mirties bausmė už lytinius nusikaltimus, inter alia, už suaugusiųjų lytinius veiksmus, kuriuos abiem pusėms sutinkant atlieka nesusituokę arba homoseksualūs asmenys, Q. kadangi 2005 m. Iranas buvo antroje vietoje pasaulyje pagal įvykdytų mirties bausmių skaičių - buvo pranešta apie 282 mirties bausmes, iš kurių 111 buvo įvykdyta tarp 2005 m. spalio mėn. ir 2006 m. rugsėjo mėn.; labai nerimaudamas dėl to, kad asmenys, ypač moterys už lytinius nusikaltimus, vis dar nuteisiami mirties bausme užmėtant akmenimis, nors 2002 m. gruodžio mėn. buvo paskelbtas bausmės užmėtant akmenimis moratoriumas, R. atsižvelgdamas į Irano Islamo Respublikos Teismų sistemos pirmininko 2004 m. balandžio mėn. pranešimą, kad kankinimai bus uždrausti, ir po to Irano parlamento priimtą ir Sergėtojų tarybos 2004 m. gegužės mėn. patvirtintą teisės aktų reformą, S. kadangi 2006 m. gruodžio mėn. vyks rinkimai į Ekspertų asamblėją, dvasininkų aparato instituciją, kuri sprendžia klausimus dėl vyriausiojo lyderio darbo ir jį prižiūri, ir kadangi taip pat vyks Tarybos rinkimai; kadangi dėl Tarybos rinkimų buvo pranešta, kad Rey ir Shemiranato rinkiminių apygardų kandidatai nebuvo įregistruoti, o dėl Asamblėjos rinkimų pranešta, kad reformistai pagrasino boikotuoti rinkimus, jeigu nebus įregistruoti visi kandidatai, T. labai nerimaudamas dėl to, kad tvarkant teisingumo reikalus nesugebama visiškai laikytis tarptautinių normų, nėra teisingo teisinio proceso garantijų ir pagarbos tarptautiniu mastu pripažintoms teisinės apsaugos priemonėms, Tarptautinių įsipareigojimų pažeidimas U. kadangi Iranas nesutiko dalyvauti dar viename 2002 m. įsteigto ES ir Irano dialogo žmogaus teisių klausimais raunde ir kadangi po paskutinio ketvirtojo 2004 m. birželio 14- 15 d. surengto derybų raundo Iranas pasitraukė iš derybų nepaisydamas daugkartinių ES bandymų praėjusiais ir šiais metais pasiūlyti penktojo raundo datas, V. kadangi ES santykių su Iranu pagrindas trejopas - derybos dėl Prekybos ir bendradarbiavimo sutarties, politinis dialogas ir dialogas žmogaus teisių klausimais, ir kadangi politinis dialogas buvo nutrauktas dėl dabartinės Irano pozicijos jo branduolinės programos klausimu, Bendra padėtis 1. labai nerimauja dėl žmogaus teisių padėties Irane blogėjimo po to, kai 2005 m. birželio mėn. pareigas pradėjo eiti prezidentas M. Ahmedinejad; 2. ragina Iraną visiems asmenims suteikti galimybę naudotis savo pilietinėmis teisėmis ir politinėmis laisvėmis ir tikisi, kad Irano valdžios institucijos įvykdys savo įsipareigojimus remti visuotines vertybes, nes tai Iranas yra įsipareigojęs taip pat ir ratifikuotomis tarptautinėmis konvencijoms; Politiniai kaliniai 3. ragina Irano valdžios institucijas pagreitinti intelektualų ir politikos veikėjų įtartinų mirties atvejų ir žmogžudysčių tyrimus, vykdyti teisingumą įtariamų kaltininkų atžvilgiu ir besąlygiškai teikti tinkamą medicinos pagalbą blogos sveikatos kaliniams; 4. ragina Irano valdžios institucijas besąlygiškai paleisti visus sąžinės kalinius, ypač Keyvan Ansari, Keyvan Rafii, Kheirollah Derakhshandi, Abolfazl Jahandar ir Koroush Zaim; 5. pritaria tam, kad neseniai į laisvę buvo paleistas buvęs parlamento narys Sayed Ali Akbar Mousavi-Kho'ini ir anksčiau paleisti Ramin Jahanbegloo bei Akbar Ganji; tikisi, kad A. Ganji, kuris spalio mėn. buvo pakviestas į Europos Parlamentą, galės laisvai ir be jokių kliūčių sugrįžti į Iraną; Nepilnamečių pažeidėjų teisinis persekiojimas 6. yra priblokštas to, kad iki šiol pasitaiko nepilnamečių mirties bausmės atvejų ir bausmių užmėtant akmenimis bei to, kad nepaisant vyriausybės patikinimų buvo įvykdyti mažiausiai du nuosprendžiai užmėtyti akmenimis; 7. griežtai smerkia mirties bausmę, ypač nepilnamečių pažeidėjų baudimą mirties bausme ir šios bausmės vykdymą, ir ragina Irano valdžios institucijas gerbti tarptautiniu mastu pripažintas teisinės apsaugos priemones, taikomas nepilnamečiams, pvz., JT Vaiko teisių konvenciją; Mažumų teisės 8. ragina valdžios institucijas gerbti tarptautiniu mastu pripažintas teisinės apsaugos priemones ir leisti jomis naudotis asmenims, priklausantiems religinėms - oficialiai pripažintoms arba kitoms - mažumoms; smerkia dabartinį pagarbos mažumų teisėms trūkumą ir reikalauja, kad mažumoms būtų leista naudotis visomis Irano konstitucijoje ir pagal tarptautinę teisę numatytomis teisėmis; ragina valdžios institucijas panaikinti visų formų diskriminaciją religiniu ar etniniu pagrindu arba asmenų, priklausančių mažumoms, pvz., kurdų, azerų, arabų ir beludžių, diskriminaciją; 9. toliau nerimauja dėl teisininko Saleh Kamrani, teismo byloje gynusio turkus azerus ir dingusio 2006 m. birželio 14 d., likimo; ragina Irano valdžios institucijas nedelsiant atšaukti artėjantį mirties bausmės vykdymą arabams Abdullah Suleymani, Abdulreza Sanawati Zergani, Qasem Salamat, Mohammad Jaab Pour, Abdulamir Farjallah Jaab, Alireza Asakreh, Majed Alboghubaish, Khalaf Derhab Khudayrawi, Malek Banitamim, Sa'id Saki ir Abdullah Al-Mansouri; Spaudos laisvė 10. primena Irano vyriausybei jos, kaip Tarptautinį pilietinių ir politinių teisių paktą ir Tarptautinį ekonominių, socialinių ir kultūrinių teisių paktą pasirašiusiosios šalies įsipareigojimus ginti pagrindines žmogaus teises, ypač nuomonės laisvę, ir ragina paleisti visus įkalintus žurnalistus ir interneto dienoraščių autorius, įskaitant Motjaba Saminejad, Ahmad Raza Shiri, Arash Sigarchi ir Masoud Bastani; 11. smerkia interneto svetainių žurnalistų ir interneto dienoraščių autorių sulaikymą ir įkalinimą ir tuo pat metu vykdomą keleto interneto leidinių, dienoraščių ir svetainių cenzūrą, nes tai yra mažiausiai cenzūruotos informacijos šaltinis Irano žmonėms; taip pat smerkia neteisėtus žurnalistų sulaikymus ir griežtus žiniasklaidos suvaržymus bei žiniasklaidos priemonių uždarymą Irane; 12. ragina Irano parlamentą pataisyti Irano spaudos įstatymą ir Baudžiamąjį kodeksą ir suderinti jį su Tarptautiniu pilietinių ir politinių teisių paktu, ypač ragina išbraukti visas baudžiamąsias nuostatas, taikomas taikiai reiškiantiems nuomonę, taip pat ir spaudoje; Religijos laisvė 13. siekdamas panaikinti visas diskriminacijos religiniais pagrindais formas ragina de facto panaikinti draudimą išpažinti bahajų tikėjimą; 14. reiškia savo susirūpinimą dėl dviejų teisininkų - Farshid Yadollahi ir Omid Behrouzi - sulaikymo ir nuteisimo kalėti jiems ginant sufijus Komo mieste; taip pat reiškia susirūpinimą dėl ajatolos Sayad Hossein Kazemeyni Boroujerdi, kuris daugelį metų propagavo religijos atskyrimą nuo valstybės politinių pagrindų ir kuris vėl buvo sulaikytas, anot pranešimų, kartu su daugiau kaip 400 savo pasekėjų, saugumo; Moterų teisės 15. reiškia susirūpinimą dėl tebesitęsiančios teisinės ir praktinės moterų diskriminacijos, nors ir pasiekta pažangos šioje srityje; smerkia smurto naudojimą ir moterų diskriminaciją Irane, nes tai išlieka rimta problema; toliau smerkia tai, kad Irano saugumo pajėgos naudojo smurtą prieš moteris, kurios anksčiau šiais metais - 2006 m. kovo 8 d. - susirinko paminėti Tarptautinę moters dieną; be to, smerkia tai, kad Irano saugumo pajėgos žiauriai išvaikė taikingą 2006 m. birželio 12 d. moterų ir vyrų demonstraciją, kuria buvo raginama baigti teisinę moterų diskriminaciją Irane; 16. ragina Iraną pasirašyti Konvenciją dėl visų formų moterų diskriminacijos panaikinimo ir taip pat reikalauja, kad teisinis Irano moterų pilnametystės amžius būtų pakeistas į 18 metų; Kitų teisių pažeidimai 17. griežtai smerkia atvirą prezidento M. Ahmedinejad raginimą atsikratyti liberalių ir pasaulietiškų universitetų dėstytojų ir ragina leisti grįžti dėstyti visiems išvarytiems dėstytojams, taip užtikrinant elementarias teises į akademinę laisvę; 18. labai apgailestauja dėl studentų veikėjo Akbar Mahdavi Mohammadi ir politinio kalinio Valiollah Feyz mirties jiems paskelbus bado streiką ir ragina paleisti Manoucheri Mohammadi; prašo netrukdyti studentams tęsti aukštojo mokslo studijų dėl jų taikingos politinės veiklos; 19. reikalauja nepersekioti už suaugusių nesusituokusių asmenų lytinius santykius abiem pusėms sutinkant; taip pat reikalauja nekalinti ir neteisti mirties bausme asmenų dėl jų lytinės orientacijos; 20. ragina Irano valdžios institucijas pateikti įrodymų, kad jos įgyvendina savo paskelbtą bausmės užmėtant akmenimis moratoriumą ir reikalauja nedelsiant ir griežtai įgyvendinti paskelbtą draudimą kankinti, kaip nutarė Irano parlamentas bei patvirtino Sergėtojų taryba; be to, reikalauja, kad Irano islamo baudžiamasis kodeksas būtų pataisytas siekiant atsisakyti bausmės užmėtant akmenimis; 21. labai nerimauja dėl to, kad kandidatai vėl negalėjo užsiregistruoti dalyvauti būsimuose rinkimuose ir kad reformistai boikotuos rinkimus dėl nedemokratinių kandidatų įtraukimo į rinkimų sąrašus procedūrų; 22. ragina Irano valdžios institucijas dėti visas pastangas siekiant užtikrinti visišką teisingo ir tinkamo teisinio proceso taikymą, skaidrias teismų procedūras, pagarbą gynybos teisei ir nuosprendžių lygybę visų lygių teismuose; Europos iniciatyvos 23. ragina Iraną vėl pradėti ES ir Irano dialogą žmogaus teisių klausimais ir ragina Tarybą bei Komisiją atidžiai stebėti įvykius Irane ir kelti konkrečius žmogaus teisių pažeidimų klausimus, kaip pagrindinę ES ir Irano ekonominių ir prekybinių santykių pažangos sąlygą; 24. ragina Komisiją, siekiant užtikrinti demokratiją ir pagarbą žmogaus teisėms Irane, glaudžiai bendradarbiaujant su Europos Parlamentu veiksmingai panaudoti naująją priemonę demokratijai ir žmogaus teisėms remti, pvz., remiant necenzūruojamą žiniasklaidą; 25. ragina Tarybą ištirti, kaip Parlamentas galėtų dalyvauti nuolat persvarstant ir papildant 2001 m. gruodžio 27 d. Tarybos bendrąją poziciją Nr. 2001/931/BUSP dėl specialiųjų priemonių kovai su terorizmu įgyvendinimo [1], atsižvelgiant į įvykius po 2001 m.; 26. džiaugiasi dėl spalio mėn. įvykusio pirmojo Majlis delegacijos vizito į Europos Parlamentą ir viliasi, kad šie naudingi mainai ir ši rezoliucija taps nuolatinio dialogo, kuris Iranui ir Europos Sąjungai padės palaipsniui suartėti bendrų JT Chartijoje ir paktuose įtvirtintų vertybių pagrindu, dalimi; * * * 27. paveda Pirmininkui perduoti šią rezoliuciją Tarybai, Komisijai, Vyriausiajam įgaliotiniui BUSP, valstybių narių vyriausybėms ir parlamentams, JT Generaliniam Sekretoriui, JT Žmogaus teisių komisijai, Irano Valstybinio Aukščiausiojo Teismo pirmininkui ir Irano Islamo Respublikos vyriausybei bei parlamentui. [1] OL L 344, 2001 12 28, p. 93. --------------------------------------------------